b"\n_START_ARTICLE_\nTondo\n_START_PARAGRAPH_\nEl tondo \xc3\xa9s una composici\xc3\xb3 pict\xc3\xb2rica que est\xc3\xa0 realitzada en forma de disc, i no en rectangle, com \xc3\xa9s tradicional. El terme prov\xc3\xa9 de l'itali\xc3\xa0 rotondo, rod\xc3\xb3. Els tondi (en plural) van ser creats en l'antiguitat, per exemple abunda en la cer\xc3\xa0mica grega de figures vermelles, sobretot en el fons de les copes k\xc3\xadlix. Es conserva una d'aquestes copes amb el retrat de Menandre d'Atenes, comedi\xc3\xb2graf grec del segle IV aC, emmarcat en una composici\xc3\xb3 circular. Per\xc3\xb2 \xc3\xa9s durant el Renaixement quan en coneix l'apogeu, en voga des que els pintors italians el reintrodueixen, en redescobrir sobretot la imago clipeata romana._NEWLINE_En el segle XVI, l'estil pict\xc3\xb2ric de l'istoriato per a la decoraci\xc3\xb3 de maj\xc3\xb2lica va ser aplicat a grans peces cer\xc3\xa0miques circulars. Andrea della Robbia i altres membres de la seva fam\xc3\xadlia van crear tondi de terracota v\xc3\xadtria, que sovint estaven emmarcats dintre d'una corona de fruites i fulles, que s'encastaven en parets estucades. Igualment, a partir del Renaixement, \xc3\xa9s utilitzat com a element arquitect\xc3\xb2nic._NEWLINE_En l'Spedale degli Innocenti de Flor\xc3\xa8ncia, orfanat dissenyat per l'arquitecte Filippo Brunelleschi entre 1421 i 1424, Andrea della Robbia es va encarregar (c. 1490) dels tondi de terracota v\xc3\xadtria, amb nadons en bolquers sobre discos de color blau clar, per a ser col\xc2\xb7locats en els arcs, damunt de cada columna._NEWLINE_Originalment concebuts per Brunelleschi de color blanc, subsisteixen alguns tondos originals, per\xc3\xb2 uns altres s\xc3\xb3n c\xc3\xb2pies del segle XIX. El tondo es va posar de moda en el segle XV a Flor\xc3\xa8ncia, amb Botticelli, qui va pintar diverses Madonnas com la Verge del Magn\xc3\xadficat, i escenes narratives. Michelangelo Buonarroti va emprar tondos circulars en diverses composicions, pintades i esculpides, com el Tondo Taddei o el Tondo Doni en la Galeria Uffizi.\n_START_SECTION_\nSimbolisme\n_START_PARAGRAPH_\nEl cercle, l'esfera i el disc remeten a la idea de perfecci\xc3\xb3 (vegeu quadratura del cercle).\n_START_SECTION_\nOcupaci\xc3\xb3\n_START_PARAGRAPH_\nSituat als sostres, el tondo est\xc3\xa0 associat sovint a tipus de pintures al\xc2\xb7leg\xc3\xb2riques anomenades Apoteosi, que serveixen per a de\xc3\xafficar els poderosos representant-los en l'aire. S\xc3\xb3n m\xc3\xa9s aviat decoracions de la grand\xc3\xa0ria dels frescos murals i no tant dels quadres rodons."